## Uredba o Uredu za nacionalne manjine

### NN 132/1998 (9.10.1998.), Uredba o Uredu za nacionalne manjine

# VLADA REPUBLIKE HRVATSKE

Na temelju članka 24. stavka 1., članka 37. stavka 2. i članka 26. stavka
4. Zakona o Vladi Republike Hrvatske ("Narodne novine", broj 101/98) i
članka 60. stavka 2. Zakona o sustavu državne uprave ("Narodne novine",
broj 75/93), Vlada Republike Hrvatske je na sjednici održanoj 1. listopada
1998. godine donijela

## **UREDBU**

### **O UREDU ZA NACIONALNE MANJINE**

I. OPĆE ODREDBE

Članak 1.

Ovom Uredbom utvrđuju se nazivi unutarnjih ustrojstvenih jedinica, poslovi
i zadaci koji se obavljaju u okviru tih jedinica, način upravljanja te
okvirni broj državnih službenika i namještenika Ureda za nacionalne manjine
(u daljnjem tekstu: Ured).

Članak 2.

Ured obavlja stručne i druge poslove u vezi s ostvarivanjem utvrđene
politike ostvarivanja ravnopravnosti nacionalnih manjina koje žive na području
Republike Hrvatske kao i njihovih prava utvrđenih Ustavom i zakonom, predlaže
mjere za ostvarivanje tih prava, priprema prijedloge za osiguranje sredstava
za ostvarivanje ustavnih prava pripadnika nacionalnih manjina, daje prijedloge
i mišljenja za financiranje određenih potreba pripadnika nacionalnih manjina
i njihovih udruga te obavlja i druge povjerene poslove.

II. UNUTARNJE USTROJSTVO

Članak 3.

Za obavljanje poslova iz djelokruga Ureda, ustrojavaju se unutarnje
ustrojstvene jedinice:

1. Odjel za suradnju s nevladinim udrugama i ustanovama pripadnika nacionalnih
manjina

2. Odjel za usklađivanje ostvarivanja etničkih prava pripadnika nacionalnih
manjina

III. DJELOKRUG UNUTARNJIH USTROJSTVENIH JEDINICA I NAČIN UPRAVLJANJA

Članak 4.

*1. Odjel za suradnju s nevladinim udrugama i ustanovama pripadnika
nacionalnih manjina*

- prati osnivanje i organiziranje nevladinih udruga i ustanova nacionalnih
manjina i o tome vodi potrebitu evidenciju,

- analizira prijedloge programa rada nevladinih udruga i ustanova nacionalnih
manjina i daje prijedloge njihovog financiranja iz državnog proračuna,

- prati ostvarivanje programa rada udruga i ustanova nacionalnih manjina
čiji se program financijski pomaže iz državnog proračuna,

- analizira izvješća nevladinih udruga i ustanova nacionalnih manjima
o ostvarivanju programa rada i priprema izvješća za Stručni savjet Ureda
i Vladu Republike Hrvatske,

- brine o provedbi Modela ostvarivanja etničkih prava pripadnika nacionalnih
manjina,

- pomaže udrugama i ustanovama nacionalnih manjina u osmišljavanju i
provedbi programa kulturnih manifestacija od interesa za sve pripadnike
nacionalnih manjina,

- organizira konzultacijske razgovore s predstavnicima udruga i ustanova
nacionalnih manjina u svezi najracionalnijeg izvršavanja programa koji
se financiraju iz državnog proračuna,

- analizira financijski dio programa udruga i ustanova nacionalnih manjina
za narednu godinu,

- izrađuje prijedlog rasporeda financijskih sredstava za financiranje
programa udruga i ustanova nacionalnih manjina u narednoj godini,

- analizira financijski dio izvješća o ostvarivanju programa udruga
i ustanova nacionalnih manjina i predlaže zaključke o nastavku financiranja,

- priprema prijedlog rasporeda sredstava raspoređenih državnim proračunom
za financiranje programa udruga nacionalnih manjina,

- provodi mjere kadrovske politike,

- prati nadzor nad namjenskim korištenjem sredstava,

- priprema prijedlog prihoda i rashoda sredstava iz državnog proračuna
iz oblasti Ureda,

- brine o osiguranju financijskih sredstava za rad Ureda i organizira
financijsko poslovanje u skladu s propisima,

- provodi poslove prijepisa, umnožavanja materijala, prijema i otpreme
pismena i tehničke dokumentacije i administrativno stručne poslove i operativno-informatičke
poslove.

*2. Odjel za usklađivanje ostvarivanja etničkih prava pripadnika nacionalnih
manjina*

- surađuje s Ministarstvom prosvjete i športa u svezi obrazovanja pripadnika
nacionalnih manjina na vlastitom jeziku i pismu,

- surađuje s Ministarstvom kulture u svezi skrbi o kulturnoj baštini
i spomeničkom blagu pripadnika nacionalnih manjina,

- surađuje s Nacionalnom i sveučilišnom knjižnicom u svezi organiziranja
knjižnica za pripadnike nacionalnih manjina;

- surađuje s Ministarstvom znanosti i tehnologije o programima društvenih
istraživanja značajnih za pripadnike nacionalnih manjina,

- surađuje s drugim tijelima državne uprave u svezi ostvarivanja etničkih
prava pripadnika nacionalnih manjina,

- surađuje s tijelima lokalne samouprave i uprave na područjima gdje
živi veći broj pripadnika nacionalnih manjina,

- surađuje s Vijećem Europe u svezi primjene dokumenata Vijeća Europe
u ostvarivanju etničkih prava pripadnika nacionalnih manjina,

- surađuje s Vijećem Europe u educiranju djelatnika Ureda i predstavnika
udruga nacionalnih manjina,

- prati međunarodne dokumente u svezi prava nacionalnih manjina,

- priprema Model ostvarivanja etničkih prava pripadnika nacionalnih
manjina,

- surađuje s drugim međunarodnim institucijama koje iskažu interes za
ostvarivanje etničkih nacionalnih manjina,

- prati suradnju udruga i ustanova nacionalnih manjina čiji se programi
financijski pomažu iz državnog proračuna s institucijama u njihovim matičnim
državama,

- priprema mišljenja i stručne analize u svezi primjene međunarodnih
standarda u ostvarivanju etničkih prava pripadnika nacionalnih manjina,

- surađuje s uredima za nacionalne manjine u drugim državama.

Članak 5.

Radom Ureda upravlja predstojnik.

Predstojnik Ureda ima zamjenika predstojnika Ureda koji ga zamjenjuje
u slučaju njegovog izbivanja ili spriječenosti, te obavlja druge poslove
koje mu povjeri predstojnik.

Predstojnik ima pomoćnika koji koordinira rad odjela, pomaže predstojniku
Ureda u obavljanju njegovih poslova, te obavlja i druge poslove koje mu
povjeri predstojnik Ureda.

Predstojnika Ureda imenuje i razrješava Vlada Republike Hrvatske, na
prijedlog predsjednika Vlade.

Zamjenika i pomoćnika predstojnika Ureda imenuje Vlada na prijedlog
predstojnika Ureda.

Predstojnik Ureda odgovoran je za svoj rad i rad Ureda Vladi Republike
Hrvatske.

Zamjenik predstojnika Ureda i pomoćnik predstojnika Ureda odgovorni
su za svoj rad Vladi i predstojniku Ureda.

U odnosu na državne službenike i namještenike Ureda, predstojnik Ureda
ima prava i ovlast čelnika tijela državne uprave.

Članak 6.

Radom Odjela za suradnju s nevladinim udrugama i ustanovama pripadnika
nacionalnih manjina upravlja pomoćnik predstojnika Ureda.

Radom Odjela za usklađivanje ostvarivanja etničkih prava pripadnika
nacionalnih manjina upravlja zamjenik predstojnika Ureda.

IV. OKVIRNI BROJ DRŽAVNIH SLUŽBENIKA I NAMJEŠTENIKA

Članak 7.

Okvirni broj potrebnih državnih službenika i namještenika za obavljanje
poslova iz nadležnosti Ureda određuje se u tabeli, koja je sastavni dio
ove Uredbe i koja se neće objaviti.

V. PRIJELAZNE I ZAVRŠNE ODREDBE

Članak 8.

Pravilnikom o unutarnjem redu Ureda utvrdit će se broj potrebnih državnih
službenika i namještenika s naznakom njihovih osnovnih poslova i zadaća
i stručnih uvjeta potrebnih za njihovo obavljanje, njihove ovlasti i odgovornosti,
način upravljanja te druga pitanja od značaja za rad Ureda koja nisu uređena
ovom Uredbom.

Pravilnik iz stavka I. ovog članka predstojnik Ureda dužan je donijeti
u roku 30 dana od dana stupanja na snagu ove Uredbe.

Članak 9.

Ured za nacionalne manjine preuzima državne službenike i namještenike
Ureda za etničke i nacionalne zajednice ili manjine.

Članak 10.

Sredstva za rad Ureda osiguravaju se u Državnom proračunu.

Članak 11.

Danom stupanja na snagu ove Uredbe prestaje važiti Uredba o Uredu za
etničke i nacionalne zajednice ili manjine ("Narodne novine", broj 52/90,
36/91 i 62/95).

Članak 12.

Ova Uredba stupa na snagu danom objave u Narodnim novinama.

Klasa: 023-03/93-01/04
Urbroj: 5030104-98-1
Zagreb, 1. listopada 1998.

Predsjednik
**mr. Zlatko Mateša,** v. r.

Uredba, NN 132/1998-1599